KIRJALLINEN KYSYMYS P-3678/02

esittäjä(t): Dorette Corbey (PSE) komissiolle

(11. joulukuuta 2002)

Aihe: Bellingwolden lähellä sijaitseva saksalainen tuulivoimalakeskus

Alankomaiden Bellingwolden asukkaat (Bellingwolde kuuluu Bellingwedden kuntaan ja Groningenin maakuntaan) saivat kuulla lokakuussa 1998 suunnitelmista rakentaa tuulivoimalakeskus Saksan puoleiselle alueelle, 200 metriä rajasta (ja noin 300 metrin päähän lähimmistä taloista). Tuulivoimalakeskuksen (Windpark Rhede) oli määrä koostua kahdestakymmenestäkahdesta 6070 metrin pituisesta tuuliturbiinista, joiden enimmäisteho on 1,5 MW. Lopulta Rheder Mooriin (Emslandin koillisosan raja-alueelle, joka sijaitsee Saksan Rheden kunnassa) noin 350 metrin päähän Alankomaiden ja Saksan välisestä rajasta rakennettiin syyskuussa 2001 17 tuuliturbiinia, joiden kaikkien korkeus oli 135 metriä ja enimmäisteho 1,8 MW.

Tämä tuulivoimalakeskus aiheuttaa asukkaille häiriötä. Se saa aikaan melua, se varjostaa, häiritsee näköalaa, aiheuttaa maanpinnan väreilyä ja elektromagneettista häirintää ja johtaa kiinteistön arvon alenemiseen ja asumismukavuuden heikkenemiseen.

Voiko komissio vahvistaa, että tuuliturbiinien rakentamista varten olisi pitänyt tehdä yhteisön lainsäädännön mukainen (direktiivi 97/11/EY(1)) ympäristövaikutusten arviointi, ja voiko komissio edelleen vahvistaa, että tämä tehtiin Rheden tuulivoimalakeskuksessa?

Onko komissio kanssani samaa mieltä siitä, että Alankomaiden ja Saksan välisen rajan läheisyyden vuoksi tässä ympäristövaikutusten arvioinnissa olisi pitänyt ottaa huomioon hankkeen rajatylittävät vaikutukset, kuten sen aiheuttamat haitat, eikä rajoittua siihen jäsenvaltioon, jonka alueelle keskus rakennetaan? Voiko komissio ilmoittaa, tehtiinkö arviointi moitteettomasti ja mihin toimiin se aikoo ryhtyä?

Katsooko komissio, että Rheden tuulivoimalakeskus aiheuttaa Bellingwolden asukkaille niin suurta haittaa, että sitä ei voida sallia ja että tältä olisi vältytty, jos yhteisön oikeutta olisi sovellettu oikein?

(1) EYVL L 73, 14.3.1997, s. 5.

Margot Wallströmin komission puolesta antama vastaus

(16. tammikuuta 2003)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun direktiivin 85/337/ETY(1), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, 4 artiklan 1 kohdan mukaan direktiivin liitteessä I luetelluille hankkeille on tehtävä ympäristövaikutusten arviointi. Direktiivin 4 artiklan 2 kohdan mukaan liitteessä II luetelluille hankkeille on tehtävä ympäristövaikutusten arviointi ainoastaan silloin, kun jäsenvaltiot määrittävät tapauskohtaisesti selvittämällä tai kansallisten raja-arvojen tai perusteiden mukaisesti, että olosuhteet niin edellyttävät. Muutetun YVA-direktiivin 4 artiklan 3 kohdan ja liitteen III mukaan olennaisiin arviointiperusteisiin tulisi sisältyä muun muassa hankkeen piirteet, sen sijainti ja mahdolliset vaikutukset, mukaan luettuna rajojen yli ulottuva vaikutus. Jälkimmäinen seikka osoittaa, että jos ympäristövaikutusten arviointi on suoritettava, hankkeen mahdolliset rajojen yli ulottuvat vaikutukset on otettava huomioon. Muutetun YVA-direktiivin 7 artiklassa jopa edellytetään rajatylittäviä neuvotteluja ja kansalaisten osallistumista, jos hankkeella on todennäköisesti kielteisiä vaikutuksia ympäristöön toisessa jäsenvaltiossa tai jos huomattavien vaikutusten kohteeksi todennäköisesti joutuva jäsenvaltio niin vaatii.

Tuulivoimalakeskukset (tuulivoimalat) on mainittu muutetun YVA-direktiivin liitteessä II olevan 3 kohdan i alakohdassa. Sen vuoksi jäsenvaltioiden on määritettävä direktiivin liitteessä III lueteltujen arviointiperusteiden mukaan, onko tuulivoimalakeskusten rakentamisen ympäristövaikutukset arvioitava ja missä tapauksissa niin on tehtävä.

Ympäristöasioiden pääosasto sai Alankomaiden kansalaiselta samaa asiaa koskevan valituskirjeen 3. joulukuuta 2002.

Komissiolla ei tällä hetkellä ole riittävästi tietoa, jotta se voisi päättää, onko Saksa noudattanut asianmukaisesti YVA-direktiivin vaatimuksia käsiteltävänä olevassa asiassa. Komissio ei edes tiedä, tehtiinkö ympäristövaikutusten arviointi vai ei, ennen kuin tuulivoimalat saivat luvan ja rakennettiin. Siksi komissio pyytää Saksan hallitusta antamaan asiasta lisätietoja.

(1) EYVL L 175, 5.7.1985.